
På samlingen den 24. maj 2005 vedtog Rådet og repræsentanterne for medlemsstaternes regeringer, forsamlet i Rådet, konklusionerne i bilag I.
Erklæringerne i bilag II er optaget i protokollen for den pågældende samling.
________________________

BILAG I
KONKLUSIONER VEDTAGET AF RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET

OM Hurtigere OPFYLDELSE AF årtusindudviklingsmålene:

EU's bidrag til evalueringen af årtusindudviklingsmålene på FN's topmøde i 2005

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,
NOTEREDE SIG MED TILFREDSHED FN's generalsekretærs rapport "In larger freedom: towards development, security and human rights for all", som udgør et væsentligt bidrag til forberedelsen af FN's topmøde i september 2005 om opfølgning af årtusinderklæringen fra 2000 og større FN-konferencer og -topmøder, navnlig for så vidt angår anbefalingerne på udviklingsområdet baseret på fælles visioner og fælles ansvar,

ERINDREDE OM Det Europæiske Råds konklusioner af 16. december 2004, hvori EU bekræfter sin fulde tilslutning til årtusindudviklingsmålene og en sammenhængende politik,

	Sammenhæng I udviklingspolitikken


ERINDREDE OM Det Europæiske Råds konklusioner af 23. marts 2005, hvori det på ny blev bekræftet, at EU er fast besluttet på at spille en vigtig rolle i FN generelt, i særdeleshed i forbindelse med forberedelsen af 2005-topmødet, og på at udvide EU's støtte til det afrikanske kontinent,
ERINDREDE OM, at EU som den største bidragyder i verden og en betydelig handelspartner yder et væsentligt bidrag til virkeliggørelsen af de tilsagn, der er givet i årtusinderklæringen, og til opfyldelsen af årtusindudviklingsmålene, og 

UNDERSTREGEDE PÅ NY sit stærke engagement i partnerskabssamarbejde med alle udviklingslandene, hvilket Cotonou-aftalen med AVS-staterne er et eksempel på,

NOTEREDE SIG MED TILFREDSHED Kommissionens meddelelser om hurtigere opfyldelse af årtusindudviklingsmålene
, finansiering med henblik på udviklings- og bistandseffektivitet
, sammenhæng i udviklingspolitikken
 samt rapporten om EU's bidrag til den status over arbejdet med årtusindudviklingsmålene 2000-2004, som skal foretages på FN's topmøde i september 2005
,

BEKRÆFTEDE PÅ NY, at FN's topmøde i september 2005 bør munde ud i enighed om fælles svar på de store udfordringer, som udvikling, sikkerhed og menneskerettigheder udgør, jf. de internationalt vedtagne udviklingsmål, og i en styrkelse af den politiske vilje hos alle parter til at iværksætte disse fælles reaktioner, og fastslog på den baggrund følgende holdninger og specifikke tilsagn på udviklingsområdet:

1.
EU er stærkt engageret i at iværksætte årtusinderklæringen og nå årtusindudviklingsmålene. EU understreger forbindelsen mellem opfyldelsen af årtusindudviklingsmålene og iværksættelsen af resultaterne af FN's internationale konferencer og topmøder på det økonomiske og sociale område, miljøområdet og andre beslægtede områder
. EU erkender endvidere, at der er sket fremskridt mod opfyldelsen af årtusindudviklingsmålene, men at disse fremskridt er meget ulige fordelt på mål og regioner, og hvis målene skal nås i 2015, er der således behov for en væsentlig forbedring af de fælles bestræbelser. EU bekræfter i den forbindelse på ny, at samtlige årtusindudviklingsmål har stor relevans, og at det er af stor betydning at nå årtusindudviklingsmålene i samtlige lande.
2.
EU understreger dog, at udviklingslandene selv har hovedansvaret for deres egen udvikling, og at det nationale ejerskab til udviklingsprocessen er af afgørende betydning, og EU støtter endvidere omfattende og sammenhængende nationale strategier for fattigdomsbekæmpelse, der er ambitiøse nok til at kunne opfylde årtusindudviklingsmålene i 2015.

3.
EU ønsker, at en række spørgsmål af stor betydning og relevans for opfyldelsen af årtusindudviklingsmålene nøje afspejles i resultatet af topmødet i september, herunder støtte til beskæftigelse, en rimelig og bæredygtig vækst samt bæredygtige forbrugs- og produktionsmønstre som centrale elementer for at bekæmpe fattigdommen, fremme af ligestilling mellem mænd og kvinder, menneskerettigheder, demokrati, retsstatsprincippet og bred deltagelse i beslutningsprocesserne, betydningen af en intensiveret multisektoriel bekæmpelse af hiv/aids, jf. det europæiske handlingsprogram til bekæmpelse af hiv/aids, malaria og tuberkulose gennem eksterne foranstaltninger, samt behovet for at undersøge forbindelserne mellem miljømæssig bæredygtighed, sikkerhed og fattigdomsbekæmpelse. EU erkender endvidere, at årtusindudviklingsmålene ikke kan nås, medmindre der gøres fremskridt med hensyn til opfyldelsen af Kairo-målsætningen om seksuel og reproduktiv sundhed og rettigheder på verdensplan. EU vil derfor i overensstemmelse med Rådets konklusioner fra november 2004 arbejde for at sikre, at resultatet af mødet på højt plan i september 2005 i tilstrækkeligt omfang afspejler den indbyrdes sammenhæng mellem disse spørgsmål. EU går i denne forbindelse kraftigt ind for, at det i en efterfølgende teknisk proces undersøges, hvordan relaterede mål og overvågningsindikatorer under årtusindmålene ved status 2005 (MDG+5) bedst kan integreres.
FinanSIERING AF UDVIKLINGSBISTANDEN
Størrelsen af den statslige udviklingsbistand

4.
Der er her og nu behov for at øge den statslige udviklingsbistand for at nå årtusindudviklings​målene. I forbindelse med opfyldelsen af tilsagnet om at nå det vedtagne ODA-mål på 0,7% af BNI noterer EU med tilfredshed, at medlemsstaterne er godt på vej til i 2006 at nå målet for omfanget af den statslige udviklingsbistand, som i Barcelona-forpligtelserne blev fastsat til 0,39%. På nuværende tidspunkt er fire ud af de fem lande, hvis bidrag overstiger FN's mål for statslig udviklingsbistand på 0,7%, EU-medlemsstater. Fem andre har givet tilsagn om at nå dette mål inden for en bestemt tidsfrist. EU bekræfter på ny, at det er fast besluttet på at nå disse mål, og tilslutter sig et nyt fælles EU-mål på 0,56% af GNI inden udgangen af 2010, hvilket til den tid vil medføre yderligere 20 mia. € om året i statslig udviklingsbistand.
i.
Medlemsstater, der endnu ikke yder 0,51% af BNI i statslig udviklingsbistand, forpligter sig til inden for deres respektive finansieringsrammer at nå dette niveau inden udgangen af 2010, mens de, der allerede yder mere, forpligter sig til ikke at slække på bestræbelserne.

ii.
De medlemsstater, der er tiltrådt EU efter 2002, og som endnu ikke yder 0,17% af BNI i statslig udviklingsbistand, tilstræber inden for deres respektive finansieringsrammer at øge deres bistand for at nå dette niveau inden udgangen af 2010, mens de af dem der allerede yder mere, forpligter sig til ikke at slække på bestræbelserne.

iii.
Medlemsstaterne forpligter sig til at nå ODA-målet på 0,7% af BNI inden 2015, mens de, der har nået målet, forpligter sig til at fastholde et niveau, der ligger over målet; de medlemsstater, der er tiltrådt EU efter 2002, tilstræber at øge deres statslige udviklingsbistand til 0,33% af BNI inden udgangen af 2015.

Innovative finansieringskilder

5.
Rådet vil fortsat overveje de mest lovende muligheder for innovative finansieringskilder i forbindelse med udviklingsbistand for at få flere midler til rådighed på en bæredygtig og forudsigelig måde. Det noterer sig, at nogle medlemsstater agter at indføre en solidaritetsafgift på flybilletter.
Gæld

6.
EU ønsker fortsat i samarbejde med internationale finansielle institutioner at finde løsninger på ikke-bæredygtige gældsbyrder og går ind for fuld gennemførelse af det udvidede HIPC-initiativ. Det er helt afgørende, at der nås til enighed om omfang og bestemmelser for yderligere multilateral gældslettelse for at sikre gældsbæredygtighed på lang sigt og land for land.
7.
EU vil fortsat øge bestræbelserne på at genoprette og opretholde gældsbæredygtigheden for hvert enkelt land og vil herunder a) undersøge mulighederne for mekanismer for midlertidig suspension af gældsbetjeningen for udviklingslande, der er berørt af udefra kommende chokvirkninger, b) træffe særlige foranstaltninger for postkonflikt-lande, der har restancer over for udlandet, og som derfor ikke har opfyldt HIPC-initiativets kriterier.
Bistandens effektivitet
8.
Sideløbende med bestræbelserne på den kvantitative side af udviklingsfinansieringen understreger EU behovet for samtidig at forbedre ODA's kvalitet og effektivitet samt donorpraksissen og for at forbedre den forøgede ODA's kapacitet og økonomiske bæredygtighed for EU's partnerlande.

9.
Til forberedelse af forummet på højt plan i Paris vedtog Rådet den 22. november 2004 en omfattende EU-reaktion i form af rapporten "Fremme af koordinering, harmonisering og tilpasning". EU vil sikre gennemførelsen af de konkrete henstillinger deri, herunder en mere effektiv ramme for udviklingsbistanden på EU-plan og arbejdsdeling og komplementaritet på landeplan i forbindelse med fælles, flerårig programmering, der er baseret på partnerlandets fattigdomsreduktionsstrategier.

10.
EU går fuldt ud ind for en rettidig gennemførelse og overvågning af Paris-erklæringen om bistandseffektivitet, herunder fastsættelse af kontrollable mål for 2010, og af de særlige EU-tilsagn, der blev vedtaget på Paris-forummet.

11.
For bedre at opfylde behovet for stabile ressourcer og under hensyn til de forventede forøgelser af ODA-strømmene vil EU udvikle nye, mere forudsigelige og mindre flygtige bistandsmekanismer. Disse mekanismer vil kunne bestå i ydelse af en minimumsbudgetbistand, der er sikret på mellemlang sigt og afhængig af de politiske resultater i partnerlandene, især i forbindelse med tilsagnet om at nå årtusindmålene i de nationale fattigdomsreduktionsstrategier.

Udefra kommende chokvirkninger
12.
For at afbøde virkningerne af udefra kommende chok for udviklingslandenes økonomier, herunder prissårbarhed, vil EU støtte gennemførelsen af markedsbaserede forsikringsordninger og undersøge mulighederne for land for land midlertidigt at suspendere gældsbetjeningen. EU vil desuden styrke og forbedre adgangen til de nuværende finansieringsmekanismer som f.eks. dem, der er fastsat i Cotonou-aftalen (FLEX), for at give kortsigtet dækning mod sådanne chokvirkninger på landenes indkomst.

Andre tilsagn

13.
Desuden vil Rådet fortsat arbejde på de øvrige områder, der er omfattet af Barcelona-tilsagnene, på følgende måder:

•
Den udfordring, det er at afbinde bistanden, tages op ved snarest muligt på forslag af Kommissionen at vedtage en forordning om adgangen til EU's eksterne bistand; EU vil støtte de igangværende drøftelser på internationalt plan om yderligere afbinding af bistanden ud over de nuværende OECD/DAC-henstillinger.

•
På grundlag af rapporten fra taskforcen om globale offentlige goder undersøges mulighederne for inden 2006 at udarbejde en handlingsplan på EU-niveau om levering af prioriterede internationale offentlige goder, og at det besluttes at undersøge bestemmelserne for finansiering heraf.

•
En fælles europæisk holdning skal fremmes med hensyn til forbedring af udviklingslandes og overgangsøkonomiers indflydelse og yderligere forbedring af kvaliteten af den nuværende EU-koordination i IFI'erne.

HANDEL OG UDVIKLING

14.
Med henblik på 6. WTO-ministermøde i Hongkong i december 2005 går EU stærkt ind for at sikre et udviklingsvenligt, bæredygtigt og ambitiøst resultat af Doha-udviklingsdagsordenen, som maksimerer de udviklingsmæssige gevinster og således bidrager til, at årtusindmålene bliver nået. Et ambitiøst resultat vil give nye markedsadgangsmuligheder for varer og tjenesteydelser fra udviklingslandene og nye og bedre handelsregler, som vil bidrage til et mere effektivt og rimeligt verdenshandelssystem. Svage og sårbare udviklingslandes særlige behov skal afspejles fuldt ud i resultatet af forhandlingerne, herunder ved bestemmelser om særlig og differentieret behandling. På baggrund af erfaringerne med "alt undtagen våben" vil EU opfordre de udviklede medlemslande og de udviklingsmedlemslande, der er i stand til det, til at indrømme toldfri og kontingentfri markedsadgang for produkter fra de mindst udviklede lande.

15.
EU er klar over, at ikke alle udviklingslande fuldt ud vil kunne udnytte de nye muligheder, som udviklingsdagsordenen skal skabe. Nogle vil kunne have tilpasningsomkostninger ved integrationen i det multilaterale handelssystem. Med dette for øje giver EU tilsagn om en yderligere forbedring og bedre koordinering af de handelsrelaterede bistandsprogrammer og - under hensyn til eventuelle handelsintegrationsomkostninger i udviklingslandene - yderligere støtte til handelstilpasning og integration i den globale økonomi. EU er derfor enig i, at de forskellige muligheder for bedre og større støtte som meddelelsen
 indeholder, herunder en international mekanisme for handelstilpasning og kapacitetsopbygning, skal drøftes yderligere både inden for EU og med det internationale samfund.

16.
EU vil sikre, at GSP-reformprocessen sikrer høje præferenceadgangsniveauer for modtagerlandene for at støtte udviklingen. EU vil desuden arbejde på en forenkling og en lempelse af de oprindelsesregler, der gælder for præferenceordningerne, således at der tages bedre hensyn til udviklingslandenes behov og begrænsninger.
17.
EU vil fortsat yde støtte til udviklingslandene for at sætte dem i stand til at udnytte mulighederne for handel, navnlig ved at bistå dem med at integrere handel i deres nationale udviklingsstrategier og sikre de nødvendige nationale reformer.

SAMMENHÆNG I UDVIKLINGSPOLITIKKEN

18.
EU erkender den betydning, som politikker inden for andre områder end udviklingssamarbejde har for udviklingslandenes muligheder for at nå årtusindudviklingsmålene. Med udgangspunkt i Fællesskabets nuværende traktatlige forpligtelser vil EU tage hensyn til målsætningerne for udviklingssamarbejde i alle de politikker, EU gennemfører, og som kan forventes at berøre udviklingslandene. EU vil gøre en særlig indsats for at fremme og øge sammenhængen i udviklingspolitikken inden for rammerne af et verdensomspændende udviklingspartnerskab i forbindelse med udviklingsmål nr. 8, til støtte for partnerlandenes egne politikker og i overensstemmelse med internationale forpligtelser.

19.
EU er fast besluttet på at gennemføre de målsætninger i Kommissionens meddelelse om sammenhæng i udviklingspolitikken, der vedrører handel, miljø, sikkerhed, landbrug, fiskeri, den sociale dimension af globalisering, beskæftigelse og anstændigt arbejde, migration, forskning og innovation, informationssamfundet, transport, energi samt klimaændringer, jf. bilaget til disse rådskonklusioner. Rådet opfordrer Kommissionen og medlemsstaterne til at fortsætte arbejdet med sammenhæng i udviklingspolitikken på grundlag af de tilsagn, der gives i bilaget. EU bekræfter sin vilje til nå resultater på disse områder på baggrund af tidsplanen for årtusindudviklingsmålene frem til 2015.

20.
Rådet vil tage de nuværende interne procedurer, mekanismer og instrumenter op til revision for at styrke den egentlige integrering af udviklingshensynene i dets beslutningstagningsprocedurer vedrørende politikker på andre områder end udvikling. I overensstemmelse med sine konklusioner fra december 2004 opfordrer Rådet til, at Kommissionen yderligere styrker sine nuværende instrumenter, navnlig dens konsekvensvurderingsredskab og høringer af udviklingslandene ved udformning af politikker, og, når det er nødvendigt, overvejer nye instrumenter til støtte for en styrket sammenhæng i udviklingspolitikken. Rådet opfordrer medlemsstaterne og Kommissionen til at styrke sammenhængen i procedurer, instrumenter og mekanismer i udviklingspolitikken og sikre tilstrækkelige midler i de respektive forvaltninger under hensyntagen til den bedste praksis, der er udviklet af visse medlemsstater.
FOKUS PÅ AFRIKA

21.
EU betragter Afrikas udvikling som en prioritet og vil styrke sine bestræbelser på at bistå afrikanske lande med at nå årtusindudviklingsmålene. EU vil med henblik herpå også styrke sit samarbejde med FN og andre internationale partnere.

22.
EU vil øge sin finansielle bistand til Afrika syd for Sahara og vil kollektivt tilvejebringe mindst 50% af den aftalte forøgelse af midlerne til statslig udviklingsbistand  til kontinentet under fuld hensyntagen til individuelle medlemsstaters prioriteter inden for udviklingsbistand. Alle trufne foranstaltninger vedrørende sammenhæng i udviklingspolitikken og kvaliteten af bistanden skal anvendes prioriteret på Afrika syd for Sahara.
23.
I denne forbindelse noterer Rådet sig med tilfredshed den fokus på specifikke foranstaltninger ud over de nuværende programmer, som Kommissionen har forelagt på områder, der er helt centrale for udviklingen, med henblik på at nå årtusindudviklingsmålene (regeringsførelse, sammenkoblingsmuligheder og adgang til tjenesteydelser).
24.
Rådet noterer sig de meget positive institutionelle udviklinger i Afrika og er fast besluttet på at styrke EU-Afrika-dialogen og det strategiske partnerskab med Afrika, som EU gav tilsagn om på Kairo-topmødet i 2000.

25.
EU vil øge sin støtte til Den Afrikanske Unions kapacitetsopbygning. EU vil støtte den gennemførelse af reformer, som vil blive udløst af peer-review-mekanismen for Afrika, og opfordrer Kommissionen til at fremlægge konkrete forslag herom med henblik på at sikre bedst mulig EU-koordinering. EU vil øge sin støtte til Den Afrikanske Union og andre subregionale organisationer på freds- og sikkerhedsområdet inden for rammerne af den europæiske handlingsplan for fred og sikkerhed i Afrika og ved hjælp af fredsfaciliteten under hensyntagen til Rådets konklusioner af 17. november 2003.
26.
EU foreslår i samarbejde med andre donorer at oprette et Europa-Afrika-partnerskab vedrørende infrastruktur, baseret på AU/NEPAD-strategierne, herunder støtte til oprettelse af bæredygtige transafrikanske netværk af afgørende betydning for kontinentets sammenkobling af net.
27.
Rådet vil fokusere på handel og regional integration som instrumenter for udvikling og fortsat arbejde for at sikre, at processen vedrørende økonomiske partnerskabsaftaler nøje koncentreres om at accelerere udviklingen, herunder at styrke udbudssidens kapacitet og  konkurrenceevne, især med hensyn til følgende områder:

•
økonomisk styring
•
handelsrelateret bistand og kapacitetsopbygning, herunder udvikling af hjemmemarkeder
•
målrettede støtteforanstaltninger på centrale områder som bomuld, sukker og tekstiler
•
kortlægning af ressourcer til støtte for tilpasningsforanstaltninger
•
en ambitiøs plan for handelslettelser
•
inddragelse af landbruget som et centralt element i forhandlingerne og støtte til udvikling af regionale landbrugsmarkeder på grundlag af passende markedsregulering
•
afrikanske partnere bistås med at blive mere aktive aktører inden for multilateral handel, og udviklingslandenes indbyrdes handel styrkes.
Med henblik på de kommende drøftelser i AGEX opfordrer Rådet til, at Kommissionen inden den 15. september forelægger en situationsrapport om ØPA-forhandlingerne med skitsering af både handels- og udviklingsaspekter og kortlægning af områder, hvor udviklingssamarbejde yderligere kan støtte ØPA-processen.

28.
For at tage fat på spørgsmål om ulighed og marginalisering og for at fremme social samhørighed vil EU styrke sin støtte til adgang til grundlæggende tjenester (vand og sanitet, sundhed, uddannelse, bæredygtig energi …) og sin støtte til bekæmpelse af miljøødelæggelser. Fremskridt i fattigdomsbekæmpelse, regeringsførelse, rimelighedshensyn  og bæredygtig udvikling vil på behørig vis indgå i tildelingskriterierne på grundlag af behov og indsats. Samtidig vil EU forbedre sin bistand til postkonflikt-lande og skrøbelige stater.

29.
EU vil sammen med andre donorer bidrage til at sikre tilstrækkelig og forudselig finansiering af bekæmpelse af hiv/aids, malaria og tuberkulose.

30.
Rådet opfordrer Kommissionen til i løbet af efteråret, i samråd med generalsekretæren/den højtstående repræsentant og inden for deres respektive kompetenceområder, at fremsætte forslag til en samlet og langsigtet EU-strategi for Afrika, som Det Europæiske Råd kan vedtage i december 2005.

STYRKELSE AF FN
31.
EU noterer sig med tilfredshed, at generalsekretæren har til hensigt at foretage yderligere forbedringer af koordinationen af FN-systemet, herunder gruppering af de forskellige agenturer, fonde og programmer i mere stramt forvaltede enheder. EU erkender endvidere behovet for en mere forudsigelig finansiering af FN's udviklingsindsats baseret på en passende deling af byrden. Der bør ske en videreudvikling og videreførelse af Det Økonomiske og Sociale Råds rolle i forbindelse med integrering, koordinering og revision af gennemførelsen af og fremskridt hen imod de tilsagn, der er givet på en række større FN-konferencer. 

32.
EU støtter en mere effektiv miljøforvaltning på globalt plan ved hjælp af en mere integreret struktur med henblik på at styrke normfastsættelse på miljøområdet, den videnskabelige debat og overvågning af overholdelse af traktatforpligtelser.

OVERVÅGNING OG OPFØLGNING
33.
Rådet opfordrer Kommissionen til at overvåge og regelmæssigt aflægge rapport om gennemførelsen af disse EU-forpligtelser med hensyn til årtusindudviklingsmålene, herunder årlige rapporter om opfølgningen af EU's finansieringsforpligtelser og om bistandens effektivitet samt en toårig rapport om sammenhæng i udviklingspolitikken.
________________________

BILAG TIL KONKLUSIONERNE

EU-TILSAGN OM SAMMENHÆNG I UDVIKLINGSPOLITIKKEN

i.
Handel: EU prioriterer højt, at der opnås udviklingsfremmende og bæredygtige resultater med Doha-udviklingsdagsordenen og de økonomiske partnerskabsaftaler mellem EU og AVS-landene. EU vil forbedre sin generelle toldpræferenceordning yderligere for at øge udviklingslandenes eksport til EU mærkbart. EU vil fortsætte sine bestræbelser for at integrere handel i udviklingsstrategierne og bistå udviklingslandene med om nødvendigt at gennemføre nationale reformer.

ii.
Miljø: EU vil gå i spidsen for den globale indsats for at ændre forbrugs- og produktionsmønstre, der ikke er bæredygtige. EU vil bistå udviklingslandene med at gennemføre multilaterale miljøaftaler og vil arbejde på at sikre, at der tages hensyn til udviklingslandenes muligheder under forhandlingerne om aftalerne. EU vil fortsat fremme miljøinitiativer og -politikker for de fattige lande og styrke integrationen af aspekter vedrørende miljø og klimaændringer i sine egne politikker.

iii.
Klimaændringer: EU erkender, at en af det 21. århundredes største udfordringer på miljø- og udviklingsområdet er reducering af og tilpasning til klimaændringerne, og at varige fremskridt hen imod opfyldelse af årtusindudviklingsmålene vil kunne styrkes afhængigt af, i hvor høj grad det lykkes det internationale samfund at gennemføre Kyoto-protokollen og tilføre de internationale forhandlinger ny fremdrift med henblik på at sikre en post-2012-ordning som led i FN-processen vedrørende klimaændringer. EU bekræfter i den forbindelse sine forpligtelser i henhold til Kyoto-protokollen, og bekræfter, at det er fast besluttet på at fastlægge en EU-strategi til bekæmpelse af klimaændringerne på mellemlang og lang sigt, der er i overensstemmelse med 2oC‑målet, således som det fremgår af Det Europæiske Råds konklusioner af 23. marts 2005.
iv.
Sikkerhed: EU vil behandle sikkerhed og udvikling som gensidigt supplerende områder med det fælles mål at øge sikkerheden og bryde den onde cirkel med fattigdom, krig, miljøforringelser og utilstrækkelige økonomiske, sociale og politiske strukturer. EU vil styrke sine politikker til støtte for god og effektiv regeringsførelse og forebyggelse af sårbare lande og konflikt, herunder ved at skærpe reaktionerne over for vanskelige partnerskabslande eller lande, der ikke opfylder deres forpligtelser. EU vil skærpe kontrollen med sin våbeneksport, bl.a. for at undgå, at våben fremstillet i EU anvendes mod civilbefolkninger eller forværrer eksisterende spændinger eller konflikter i udviklingslandene. EU vil fremme samarbejdet om bekæmpelse af korruption, organiseret kriminalitet og terrorisme.

v.
Landbrug: EU vil fortsætte sine bestræbelser på at mindske de skævheder på handelsområdet, som skyldes støtten til landbruget, og for at styrke udviklingslandenes landbrugssektor.

vi.
Fiskeri: EU vil fortsat være særligt opmærksom på udviklingsmålene for de lande, som det indgår bilaterale fiskeriaftaler med. EU vil inden for rammerne af sin nye politik for fiskeripartnerskaber med tredjelande, som har været ført siden 2003, fortsat tilskynde til indgåelse af fiskeriaftaler for at bidrage til rationel og bæredygtig udnyttelse af kyststaternes overskydende havressourcer til gavn for begge parter.

vii.
Den sociale dimension af globalisering, beskæftigelse og anstændigt arbejde: EU vil bidrage til at styrke globaliseringens sociale dimension med henblik på at sikre de størst mulige fordele for alle, både mænd og kvinder. Det er EU's globale mål at fremme beskæftigelse og anstændigt arbejde for alle.

viii.
Migration: EU vil fremme synergi mellem migration og udvikling, for at migrationen kan blive en positiv faktor for udviklingen.

ix.
Forskning og innovation: EU vil, hvor det er ønskeligt, øge integrationen af udviklingsmålene i sine politikker for forskning, teknologisk udvikling og innovation og fortsat bistå udviklingslandene med at øge deres egen kapacitet på dette område. EU støtter den globale, regionale og nationale indsats inden for udviklingsforskning med henblik på at imødekomme de fattige landes særlige behov på områder som sundhed (herunder forebyggelse og behandling af hiv/aids), landbrug, naturressourcer og miljøforvaltning, energi (navnlig vedvarende energi og  energieffektivitet) samt klima.
x.
Informationssamfundet: EU vil søge at løse problemet med it-kløften ved at udnytte informations- og kommunikationsteknologiens potentiale til udvikling og som et centralt redskab til at nå årtusindudviklingsmålene.

xi.
Transport: EU vil søge at opfylde de særlige behov i udviklingslandene for både indlandsstater og kyststater ved at fremme intermodal transport med henblik på etablering af transportnetforbindelser og ved at forbedre sikkerheden.

xii.
Energi: EU vil gøre en stor indsats for at opfylde udviklingslandenes særlige behov ved at forbedre adgangen til bæredygtige energikilder og etablere forbindelser mellem energiinfrastrukturer og netværk.

________________________

BILAG II

ERKLÆRINGER TIL OPTAGELSE I RÅDETS MØDEPROTOKOL
ERKLÆRING FRA MALTA AD PUNKT 3
Malta fastholder sin holdning, at ingen henstillinger fra Det Europæiske Råd i forbindelse med udviklingsbistand på nogen måde må forpligte en part til at overveje abort som en legitim form for reproduktiv sundhed eller rettighed eller sundhedsprodukt.

ERKLÆRINGER AD PUNKT 4

ERKLÆRING FRA PORTUGAL

Portugal erindrer om, at der i budgetproceduren tages hensyn til alle  forpligtelser, herunder også forpligtelser i medfør af vækst- og stabilitetspagten.

ERKLÆRING FRA ITALIEN
Det bekræftes på ny, at Italien vil gøre sit yderste for at nå det mellemliggende ODA-mål på 0,51% af BNP inden udgangen af 2010, men der må tages hensyn til de begrænsninger, der følger af Italiens budgetmæssige situation og de forpligtelser, der følger af vækst- og stabilitetspagten.

ERKLÆRING FRA TYSKLAND

På grund af  den yderst vanskelige budget- og finanssituation i Tyskland og forpligtelserne i medfør af vækst- og stabilitetspagten kan Tyskland vanskeligt tage stilling til  en EU-plan i flere etaper. Det er vigtigt, at vi i EU er nået frem til en fælles holdning med henblik på FN's topmøde i september 2005.  For at nå vore mål, vil det også være nødvendigt med et væsentligt bidrag fra innovative finansieringsinstrumenter. Hertil  kræves der dog en fælles indsats, åbenhed for virkningsfulde forslag på alle fronter og pragmatiske løsninger.
ERKLÆRING FRA RÅDET AD PUNKT 22
I forbindelse med det kollektive tilsagn om at tildele 50% af den aftalte forøgelse af den statslige udviklingsbistand til Afrika erkender Rådet, at enkelte medlemsstater, der har påtaget sig en meget væsentlig forøgelse af denne bistand, både i absolutte tal og i procent af deres BNI, eventuelt ikke vil være i stand til at opfylde dette tilsagn til Afrika individuelt hvad procentsatserne angår, især hvis der tages hensyn til forpligtelser om at støtte udviklingslande i andre områder, man allerede har påtaget sig i henhold til national lovgivning om udviklingssamarbejde.
________________________

�	Herunder også de områder, der er nævnt i årtusinderklæringen, og de områder, som blev udvalgt i Beijing, København, Kairo, Istanbul, Monterrey, Wien, Johannesburg, Rom samt i programmerne fra Bruxelles, UNGASS om børn, UNGASS om hiv/aids, Almaty og Mauritius til fordel for LDC-lande, udviklingslande, der er indlandsstater, og små udviklingsøstater.

